Kommissionens forordning (EF) nr. 556/2001

af 21. marts 2001

om ændring af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder for så vidt angår arealer udtaget af produktion og listen over støtteberettigede hør- og hampesorter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1672/2000(2), særlig artikel 9, og

ud fra følgende betragtninger:

(1) I Kommissionens forordning (EF) nr. 2316/1999(3), senest ændret ved forordning (EF) nr. 2860/2000(4), fastsættes gennemførelsesbestemmelserne til forordning (EF) nr. 1251/1999 for så vidt angår betingelserne for at opnå arealstøtte for visse markafgrøder og betingelserne for jordudtagning.

(2) Artikel 18 begrænser berettigelsen til arealstøtte for udtagne arealer til kun at gælde for arealer, der det foregående år blev dyrket med henblik på høst, eller som allerede var taget ud af produktion i medfør af forordning (EF) nr. 1251/1999, eller som ikke blev anvendt til produktion af markafgrøder, og heller ikke var tilplantet med skov i henhold til bestemmelserne vedrørende udvikling af landdistrikterne.

(3) Anvendelsen af disse betingelser har mistet deres praktiske betydning som følge af den lange periode, der er gået siden deres indførelse. Kontrollen med denne bestemmelse kræver en betydelig indsats, der ikke står i forhold til foranstaltningens formål. Derfor bør bestemmelserne forenkles, ved at disse restriktive betingelser ophæves.

(4) Nye hør- og hampesorter bestemt til fiberproduktion kan anses for at være støtteberettigede. De bør medtages på listen i bilag XII til forordning (EF) nr. 2316/1999 over de sorter, der omfattes af støtteordningen.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 2316/1999 foretages følgende ændringer:

1) Artikel 18 affattes således:

"Artikel 18

Ved 'jordudtagning' forstås den omstændighed, at et areal, der er berettiget til arealbetalinger som defineret i artikel 7 i forordning (EF) nr. 1251/1999, tages ud af produktion."

2) I punkt 1 i bilag XII indsættes hørsorterne "Adelie" og "Cæsar Augustus" bestemt til fiberproduktion.

3) I punkt 2a i bilag XII indsættes hampesorten "Uso 31" bestemt til fiberproduktion.

4) I punkt 2b i bilag XII indsættes hampesorten "Delta-Llosa" bestemt til fiberproduktion, og sorten "Uso 31" udgår.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra produktionsåret 2001/02.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. marts 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 1.

(2) EFT L 193 af 29.7.2000, s. 13.

(3) EFT L 280 af 30.10.1999, s. 43.

(4) EFT L 332 af 28.12.2000, s. 63.